Jannik Schümann

Jannik Schümann (* 22. júl 1992, Hamburg, Nemecko) je nemecký herec, producent a dabér. Je držiteľom troch Jupiter Awards v kategórii Najlepší herec v hlavnej úlohe, za stvárnenie Dannyho v Close to the Horizon (2020), Erika v 9 Days Awake (2021) a Františka Jozefa I. v Sisi (2022). Známy je tiež z The Aftermath (2019), Stred môjho sveta (2016), Diplomatka (2016–2023), Monster Hunter (2020), Klinika Charité (2019) alebo Tribes of Europa (2021).

 Raný život 
Schümann sa narodil v Hamburgu, kde vyrastal s dvoma staršími bratmi vo vidieckej štvrti Kirchwerder v mestskej časti Bergedorf. V detstve hrával na klavír a venoval sa tancu, čo mu v deviatich rokoch vynieslo úlohu malého Mozarta v nemeckej premiére rovnomenného muzikálu v hamburskom divadle Neuer Flora. Po vystúpení si ho na benzínovej pumpe všimla agentka, keď si kupoval čokoládu, a dala mu svoju vizitku, aby ju odovzdal matke. Tá s ňou následne v jeho mene podpísala zmluvu a Schümann v nasledujúcich rokoch absolvoval hodiny herectva. V dospelosti vyštudoval anglistiku a mediálne štúdiá na berlínskej Humboldtovej univerzite. 

 Kariéra 
Na televíznej obrazovke debutoval vo veku 11 rokov, keď sa objavil v epizóde seriálu Záchranný tím SAR. Ako dvanásťročný prepožičal svoj hlas hlavnej postave nemeckej rozhlasovej adaptácie románu Oscar et la dame rose od Érica-Emmanuela Schmitta. Pätnásťročný účinkoval v dvojdielnom filme Das Glück am anderen Ende der Welt. Nasledovali úlohy v nemeckých seriáloch, filmoch, divadle, rozhlasových hrách, daboval aj hlavné postavy v animovaných filmoch podľa knižnej predlohy Karla Maya, ako Poklad v Striebornom jazere. Ako detský herec pravidelne účinkoval i v programoch pre deti a mládež.

Do povedomia širokej verejnosti sa Schümann dostal v roku 2011 drámou o kyberšikane Homevideo, kde stvárnil vedľajšiu postavu Henryho, ktorý zverejnením videa na internet vydiera spolužiaka, až ho doženie k samovražde. Za svoj výkon bol nominovaný na cenu New Faces pre najlepšieho mladého herca. V roku 2012 sa predstavil vo vedľajšej úlohe vo filme Barbara a vo filme Mittlere Reife, kde stvárnil mladého drogového dílera, za čo mu bola udelená Cena poroty na Hessischer Fernsehpreis 2012.

V roku 2013 sa Schümann predstavil v hlavnej úlohe manipulatívneho tínedžera Aleva El Quamara vo filme Gaming Instinct, filmovej adaptácii rovnomenného románu od Juli Zeh. V roku 2015 bol obsadený do hlavnej úlohy transrodovej osoby v tragikomédii Call Me Helen. V roku 2016 účinkoval v seriáloch Kobra 11, Diplomatka, ako aj v hlavnej úlohe v „inteligentnom filme o dospievaní“ Stred môjho sveta, ktorý popri medzinárodných oceneniach dostal zákaz premietania v Rusku kvôli Schümannovej nahote a sexuálnym scénam s mužom. V roku 2017 stvárnil hlavnú úlohu v dystopickej dráme Bezbožní a prvýkrát hral v komédii High Society. V roku 2019 si zahral po boku Keiry Knightley v historickej dráme The Aftermath, ktorej povojnové scény nakrúcal v českej dedine, a v Netflix seriáli Klinika Charité, kde stvárnil Otta Marquardta, nemeckého medika v čase Holokaustu, ktorý sa v nemocnici zamiluje do Martinom, ktorý na vojne prišiel o nohu. Svoj vzťah taja, aby Martin nebol pre homosexualitu deportovaný do koncentračného tábora. Počas nakrúcania žil štyri mesiace v Prahe.

Toho roku bol do kín uvedený aj romantický film Close to the Horizon, kde Schümann stvárňuje hlavnú postavu Dannyho Taylora, HIV pozitívneho modela a kickboxera, ktorý bol v detstve týraný a znásilňovaný svojím otcom. Film spracováva skutočný príbeh Jessicy Koch, ktorej rovnomenná kniha o vzťahu s traumatizovaným Dannym sa stala bestsellerom. Dej sa odohráva v čase, kedy na HIV infekciu ešte neexistovala účinná antiretrovírusová liečba a infekcia sa u nakazených rozvinula do ochorenia AIDS. Schümann za svoj herecký výkon získal Jupiter Award v kategórii Najlepší herec v hlavnej úlohe. 

V roku 2020 sa Schümann objavil v Monster Hunter po boku Mily Jovovich a bol obsadený do hlavnej úlohy vo filme 9 Days Awake, kde stvárnil Erika bojujúceho so závislosťou od pervitínu od 14 rokov. Za svoj herecký výkon narkomana získal svoju druhú Jupiter Award v kategórii Najlepší herec v hlavnej úlohe, ako aj cenu pre Najlepšieho herca na 17. ročníku udeľovania Quotenmeter Fernsehpreis.

V nasledujúcom roku bol na Netflixe uvedený sci-fi seriál Tribes of Europa, natočený v Česku, v ktorom si zahral rodovo premenlivého sexuálneho otroka. V rovnakom roku bola uvedená historická miniséria Sisi, kde stvárňuje hlavnú postavu, mladého rakúskeho cisára Františka Jozefa I. v začiatkoch jeho manželstva s šestnásťročnou Alžbetou Bavorskou prezývanou Sisi. Za svoj herecký výkon Schümann získal svoju tretiu Jupiter Award v kategórii Najlepší herec v hlavnej úlohe. Seriál si vyslúžil kritiku za početné Schümannove sexuálne scény s prostitútkami a stal sa najsledovanejším seriálom roka, oceneným Jupiter Award v kategórii Najlepší seriál. Na Slovensku ho vysiela RTVS na Jednotke.

Podľa kritikov je Schümann naprieč celou svojou hereckou kariérou obsadzovaný do záporných postáv „zlých, ale príťažlivých mužov“. 

 Aktivizmus a iné 
Vo februári 2021 sa Schümann stal jedným zo 185 hercov, ktorí podpísali #ActOut Manifesto, iniciatívu queer nemeckých hercov s cieľom dosiahnuť väčšie zastúpenie vo filme a divadle. 27. januára 2023 v nemeckom parlamente, ktorý si na Medzinárodný deň pamiatky obetí holokaustu prvýkrát v histórii uctil pamiatku LGBTQ obetí nacizmu, Schümann prečítal poslancom príbeh Karla Goratha, ktorý bol za homosexualitu uväznený v koncentračnom tábore v Osvienčime a v Neuengamme, ktorý stál v štvrti, kde Schümann vyrastal. Uviedol k tomu: „Často som tam chodieval, keď som bol v škole. Neskôr sa z toho stala väznica, kde som so svojou divadelnou skupinou hrával vianočné rozprávky. Keď ho prerábali, môj otec tam robil murárske práce. Mám k tomu miestu zvláštny vzťah.“

Je zakladateľom Adventschallenger, spoločenskej hry s adventným kalendárom vo forme krabice, ktorá obsahuje 24 skúšok odvahy, ktoré musí hráč urobiť počas adventu. Hra vyvolala reakciu v nemeckom parlamente po tom, ako jednou z úloh, ktoré počas adventu 2019 musel hráč splniť, bolo poslať pohľadnicu nemeckej krajne pravicovej strane AfD, na ktorú mal hráč napísať úprimný odkaz. Sídlo politickej strany zaplavili pohľadnice s urážkami.

V rokoch 2018 a 2019 ho Nemci zvolili za Najkrajšieho muža Berlína. V roku 2020 mu magazín GQ udelil cenu Care Award v kategórii Best Look.

 Osobný život 
Schümann vyštudoval anglistiku a mediálne štúdiá na berlínskej Humboldtovej univerzite. Jeho otec aj dvaja bratia sú murári. Žije s partnerom Felixom Kruckom v Berlíne.

 Filmografia 
+Výber z filmografieRokNázovÚlohaPoznámky2003Die RettungsfliegerTorbenepizóda: Rivalen im Cockpit2007TatortFelix Freibergepizóda: Liebeshunger2007Das Glück am anderen Ende der WeltLukas HolländerTV film2009Stubbe – Von Fall zu FallSebastian Engelhardtepizóda: Im toten Winkel2009Die PfefferkörnerMaxTV seriál, 4 epizódy2010Kommissarin LucasMoritz Schreinerepizóda: Wenn alles zerbricht2010SOKO WismarTimo Bronnertepizóda: Die Prophezeiung2010Garmischer BergspitzenHeiko SailerTV film2010A gURLs wURLdNicholas/NicolasTV seriál2011Notruf HafenkanteJan Wörnerepizóda: Eltern – nein, danke!2011HomevideoHenryTV film2011The Old FoxLeon Tiefenseeepizóda: Schleichendes Gift2011KüstenwacheSören Gutbrodtepizóda: Verlorene Unschuld2012FerngesteuertMaikkrátky film2012BarbaraMario2012Mittlere ReifeTim SeifertTV film2012Cologne P.D.Manuel Finkepizóda: Mord nach Schulschluss2012Polizeiruf 110Jan Gottschedepizóda: Eine andere Welt2013Der LehrerRoman Wittmannepizóda: Ich hab' ja gesagt, ich bin Lehrer2013Die ErfinderbrautTommy FreisingerTV film2013Lotta & die frohe ZukunftBenTV film2013Gaming InstinctAlev El Quamar2013Heiter bis tödlich: Morden im NordenTim Landscheidepizóda: Über Bord2013TatortKonstantin Auerbachepizóda: Gegen den Kopf2013Bella BlockFelix Larsonepizóda: Angeklagt2014Rozprávky bratov Grimmovcov: Tri pierka2014Katie FfordeThomas Franklinepizóda: Das Meer in dir2014Sechs auf einen StreichGustavepizóda: Die drei Federn2015Schuld nach Ferdinand von SchirachLukasepizóda: Die Illuminaten2015Die kalte WahrheitThomasTV film2015Mein Sohn HelenFinn Wilke/Helen WilkeTV film2015Großstadtrevierepizóda: Geborene Verlierer2016Die Hebamme IIAntonTV film2016Alarm für Cobra 11 – Die AutobahnpolizeiMartin Gruberepizóda: Tödlicher Profit2016DiplomatkaNikolaus Tanz2 epizódy2016Center of My WorldNicholas2016LenaLoveTim2017Jugend ohne GottTitus2017High SocietyAlbrecht von SchlachtTV film2017SubmergencePaul2019Deine Farbe2019The AftermathAlbert2019Close to the HorizonDanny TaylorTV film2019Charité at WarOtto MarquardtNetflix seriál2020Monster HunterAiden20209 Days AwakeErik2021Tribes of EuropaDewiatNetflix seriál2021SisiFranz Joseph I.1. séria2022Westwall2022SisiFranz Joseph I.2. séria 2023VakuumHannes2023Disko

 Ocenenia a nominácie 
+Filmové oceneniaRokCenaKategóriaFilmVýsledok2012New Faces AwardNajlepší mladý herecHomevideo 2012Hessischer FernsehpreisCena porotyMittlere Reife2014Günter-Strack-FernsehpreisNajlepší herecTatort2016Askania AwardShooting Star 2020Jupiter AwardNajlepší herec v hlavnej úloheClose to the Horizon2020Quotenmeter FernsehpreisNajlepší herec9 Days Awake2021Jupiter AwardNajlepší herec v hlavnej úlohe9 Days Awake2022Jupiter AwardNajlepší herec v hlavnej úloheSisi 

+Iné oceneniaRokCenaKategóriaVýsledok2020GQ Care AwardBest Look 

 Referencie 

 Iné projekty 

 Externé odkazy 



 Zdroj 


Kategória:Nemeckí filmoví herci
Kategória:Nemeckí divadelní herci
Kategória:Nemeckí televízni herci
Kategória:Nemeckí producenti
Kategória:Osobnosti z Hamburgu
Kategória:Nemecké LGBT osobnosti